ଭୁବନେଶ୍ବର, ଫେବ୍ରୁଆରି ୨୫ (ଲୋକାଲ ୱାୟାର): ୨୦୧୮ ନଭେମ୍ବରରୁ ୨୦୧୯ ଜାନୁଆରୀ ମଧ୍ୟରେ ବେଆଇନ ପଲିଥିନ୍ ବ୍ୟବହାରକାରୀଙ୍କଠାରୁ ଭୁବନେଶ୍ବର ମହାନଗର ନିଗମ ୧୪ ଲକ୍ଷ ୪୬ ହଜାର ୨୫୦ ଟଙ୍କା ଜରିମାନା ଆଦାୟ କରିଥିବା ମଙ୍ଗଳବାର ବିଧାନସଭାରେ ଜଙ୍ଗଲ ଓ ପରିବେଶ ମନ୍ତ୍ରୀ ବିକ୍ରମ କେଶରୀ ଆରୁଖ ସୂଚନା ଦେଇଛନ୍ତି।
ଆଜି ଗୃହରେ ବିଧାୟକ ଅନନ୍ତ ନାରାୟଣ ଦେନାଙ୍କ ଏକ ପ୍ରଶ୍ନର ଉତ୍ତରରେ ମନ୍ତ୍ରୀ ଏହା କହିଛନ୍ତି।
ମନ୍ତ୍ରୀ କହିଛନ୍ତି ଯେ, ପଲିଥିନ ବ୍ୟାନ୍ ଘୋଷଣା ପରେ ଭୁବନେଶ୍ବରରେ ସାତଟି ପଲିଥିନ୍ ଉତ୍ପାଦନକାରୀ ୟୁନିଟ ବନ୍ଦ ହୋଇଯାଇଛି।
ବର୍ତ୍ତମାନ ଭୁବନେଶ୍ବରରେ କୌଣସି ପଲିଥିନ ଉତ୍ପାଦନକାରୀ ୟୁନିଟ୍ କାର୍ଯ୍ୟକ୍ଷମ ନଥିବା ମନ୍ତ୍ରୀ ଜଣାଇଛନ୍ତି ।
କେନ୍ଦ୍ରାପଡା, ଫେବ୍ରୁଆରି ୨୫ (ଲୋକାଲ ୱାୟାର): କାର୍ଯ୍ୟରେ ଅବହେଳା ଅଭିଯୋଗରେ ରାଜନଗର ବ୍ଲକ କିଆଯୋଡି ଉଚ୍ଚ ପ୍ରାଥମିକ ବିଦ୍ୟାଳୟର ପ୍ରଧାନଶିକ୍ଷକଙ୍କୁ ମଙ୍ଗଳବାର ନିଲମ୍ବିତ କରାଯାଇଥିବା ସୂଚନା ମିଳିଛି।
ଏହି ବିଦ୍ୟାଳୟର ପ୍ରଧାନଶିକ୍ଷକ ରବିନାରାୟଣ ମିଶ୍ରଙ୍କୁ ଜିଲ୍ଲା ଶିକ୍ଷାଅଧିକାରୀ ନିଲମ୍ବିତ କରିଛନ୍ତି ।
ଉଲ୍ଲେଖଯୋଗ୍ୟ, ରବିନାରାୟଣଙ୍କ ବିରୋଧରେ ବିଦ୍ୟାଳୟ ପରିସରରେ ମଦ୍ୟପାନ ଭଳି ସଙ୍ଗୀନ ଅଭିଯୋଗ ରହିଥିଲା ।
ମାଲକାନଗିରି, ଫେବ୍ରୁଆରୀ ୨୫(ଲୋକାଲ ୱାୟାର): ଦକ୍ଷିଣ-ପଶ୍ଚିମାଞ୍ଚଳ ରେଞ୍ଜ୍ ପୁଲିସ ଡିଆଇଜିଙ୍କ ନିକଟରେ ଦୁର୍ଦ୍ଦାନ୍ତ ମାଓବାଦୀ କମଲୁ ବେଟି ଓରଫ କମଲୁ ମଙ୍ଗଳବାର ଆତ୍ମସର୍ପଣ କରିଥିବା ଜଣେ ବରିଷ୍ଠ ପୁଲିସ ଅଫିସର ସୂଚନା ଦେଇଛନ୍ତି ।
କମଲୁର ଘର ଛତିଶଗଡ଼ର ଗଙ୍ଗଲୁର ଥାନା ଅନ୍ତର୍ଗତ କାମକା ପଞ୍ଚାୟତରେ । ସେ ୨୦୦୭ରେ ମାଓ ସଙ୍ଗଠନରେ ଯୋଗ ଦେଇଥିଲା ଏବଂ ତା ମୁଣ୍ଡ ଉପରେ ଓଡ଼ିଶା ସରକାର ୫ ଲକ୍ଷ ଟଙ୍କାର ପୁରସ୍କାର ଘୋଷଣା କରାଯାଇଥିଲା ।
ସେ ସିପିଆଇ-ମାଓବାଦୀ ଦରଭା ଡିଭିଜନ ଅନ୍ତର୍ଗତ କାଙ୍ଗେରଘାଟି ଏରିଆ କମିଟି ସେକ୍ରେଟାରୀ ଭାବେ ସକ୍ରିୟ ଥିଲା ।
ସେ ୨୦୧୮ ଜାନୁଆରୀରେ ମାଥିଲି ଥାନାଞ୍ଚଳରେ ୨ ଜଣଙ୍କ ଉପରେ ଆକ୍ରମଣ, ୨୦୧୮ ଏପ୍ରିଲ ୨୫ରେ ମାଥିଲି ଥାନାଞ୍ଚଳରେ ଜଣଙ୍କୁ ହତ୍ୟା, ୨୦୧୮ ମେ ୧୦ ତାରିଖରେ ମାଥିଲି ଥାନାଞ୍ଚଳରେ ପୁଲିସ ସହ ଗୁଳି ବିନିମୟ, ସେହିବର୍ଷ ଅଗଷ୍ଟ ୧୬ରେ ମାଥିଲି ଥାନାଞ୍ଚଳରେ ପୁଣି ଥରେ ପୁଲିସ ସହ ଗୁଳି ବିନିମୟ, ୨୦୧୯ ମାର୍ଚ୍ଚ ୧୧ ତାରିଖରେ ମାଥିଲି ଥାନାଞ୍ଚଳରେ ଜଣଙ୍କୁ ହତ୍ୟା ଏବଂ ଜେସିବି, ଟିପ୍ପର ପୋଡ଼ି, ୨୦୧୯ ମେ' ୧୮ ତାରିଖରେ ତେମୁରୁପାଲ୍ଲୀ ପଞ୍ଚାୟତ ଅଫିସ ଧ୍ୱଂସ କରିବା ସହ ସରକାରୀ ସମ୍ପତ୍ତି ଲୁଟପାଟ୍, ୨୦୧୯ ଜୁନ୍ ୨୮ରେ ସେହି ମାଥିଲି ଥାନାଞ୍ଚଳରେ ଜଣେ ବ୍ୟକ୍ତିଙ୍କୁ ହତ୍ୟା, ଗତ ଜାନୁଆରୀ ୨୮ ତାରିଖରେ ମାଥିଲି ଥାନାଞ୍ଚଳରେ ଜଣେ ବ୍ୟକ୍ତିଙ୍କୁ ଆକ୍ରମଣ ଇତ୍ୟାଦି ମାମଲାରେ ଜଡ଼ିତ ଥିବା ପୁଲିସ ପକ୍ଷରୁ ସୂଚନା ଦିଆଯାଇଛି ।
ତେବେ ମାଓ ସଙ୍ଗଠନର ନୀତି ଓ ଆଦର୍ଶ ନଥିବାରୁ ସେ ବୀତସ୍ପୃହ ହୋଇ ପୁଲିସ ନିକଟରେ ଆତ୍ମସମର୍ପଣ କରିଛି ।
ସରକାରଙ୍କ ଆତ୍ମସମର୍ପଣ ଓ ଥଇଥାନ ନୀତି ଅନୁସାରେ କମଲୁକୁ ସମସ୍ତ ସହାୟତା ପ୍ରଦାନ କରାଯିବ ବୋଲି ପୁଲିସ ଅଧିକାରୀ କହିଛନ୍ତି ।
କଟକ, ଫେବ୍ରୁଆରି ୨୫ (ଲୋକାଲ ୱାୟାର): ସ୍ଥାନୀୟ ଜ଼ିଲ୍ଲା ପୁଲିସ ସମ୍ମିଳନୀ କକ୍ଷରେ ମଙ୍ଗଳବାର ରାଜ୍ୟ ରେଳ ନିରାପତ୍ତା କମିଟିର ବୈଠକ ଅନୁଷ୍ଠିତ ହୋଇଯାଇଛି ।
ରାଜ୍ୟ ପୁଲିସ ମହାନିର୍ଦ୍ଦେଶକ ଅଭୟଙ୍କ ଅଧ୍ୟକ୍ଷତାରେ ବସିଥିବା ଏହି ବୈଠକରେ ରେଳ ଯାତ୍ରୀଙ୍କ ସୁରକ୍ଷା, ବିଶେଷକରି ମହିଳା ଓ ଭିନ୍ନକ୍ଷମଙ୍କ ସୁରକ୍ଷା, ମାନବ ଚାଲାଣ, ନିଶା କାରବାର, ରେଳ ସମ୍ପତ୍ତିର ସୁରକ୍ଷା ଓ ମାଓବାଦୀ ଗତିବିଧି ସଂପର୍କରେ ଆଲୋଚନା ହୋଇଥିଲା।
ସେହିପରି ପ୍ରତି ରେଳ ଷ୍ଟେସନରେ ସିସିଟିଭି ବ୍ୟବସ୍ଥା ଉପରେ ବୈଠକରେ ଜୋର୍ ଦିଆଯାଇଥିଲା।
ଏଥିରେ ରେଳବାଇ ଏଡିଜିପି ପ୍ରଣବିନ୍ଦୁ ଆଚାର୍ଯ୍ୟ, ଓ ରେଳବାଇ ମୁଖ୍ୟ ନିରାପତ୍ତା କମିଶନ ରାଜରାମ ପ୍ରମୁଖ ଉପସ୍ଥିତ ଥିଲେ ।
ପୁରୀ, ଫେବ୍ରୁଆରି ୨୫ (ଲୋକାଲ ୱାୟାର): ଲାଞ୍ଚ ନେଉଥିବାବେଳେ ମଙ୍ଗଳବାର ଭିଜିଲାନ୍ସ ବ୍ରହ୍ମଗିରି ଅଞ୍ଚଳର ରାଜସ୍ବ ନିରୀକ୍ଷକ ବିଚିତ୍ର ମୋହନ ମିଶ୍ର ଓ ପିଅନ କବିତା ବେହେରାଙ୍କୁ ଗିରଫ କରିଛି।
ଏକ ମ୍ୟୁଟେସନ୍ ପାଇଁ ଏମାନେ ୬୦୦ ଟଙ୍କା ଲାଞ୍ଚ ନେଉଥିବାବେଳେ ସେମାନଙ୍କୁ ଭିଜିଲାନ୍ସ ଅଧିକାରୀ ଧରିଛନ୍ତି ।
ସ୍ଥାନୀୟ ଜଣେ ବ୍ୟକ୍ତିଙ୍କଠାରୁ ଏହି ଟଙ୍କା ରଖିବା ସମୟରେ ଯୋଜନା ମୁତାବକ ଉଭୟଙ୍କୁ ଭିଜିଲାନ୍ସ ଗିରଫ କରିଛି।
ଭୁବନେଶ୍ବର, ଫେବ୍ରୁଆରି ୨୫ (ଲୋକାଲ ୱାୟାର): ସୋମବାର ପରି ମଙ୍ଗଳବାର ମଧ୍ୟ ଚାଷୀଙ୍କଠାରୁ ଧାନ ସଂଗ୍ରହକୁ ନେଇ ବିଧାନସଭାରେ ପ୍ରବଳ ହଟ୍ଟଗୋଳ ହୋଇଥିବାବେଳେ ବୈଠକରେ ଟୋକନ ଥିବା ଚାଷୀଙ୍କଠାରୁ ମାର୍ଚ୍ଚ ଶେଷ ସୁଦ୍ଧା ଧାନ କିଣାଯିବା ନିଷ୍ପତ୍ତି ହୋଇଛି।
ଏନେଇ ବାଚସ୍ପତି ସୂର୍ଯ୍ୟନାରାୟଣ ପାତ୍ର ରୁଲିଂ ଦେଇଛନ୍ତି ।
ବାଚସ୍ପତି ଆହୁରି ମଧ୍ୟ କହିଛନ୍ତି ଯେ, ଚାଷୀଙ୍କ ପଞ୍ଜୀକରଣ ତଥ୍ୟ ସମ୍ପୃକ୍ତ ଜିଲ୍ଲାର ବିଧାୟକମାନେ ଦେଇଛନ୍ତି ଏବଂ ଏହି ତଥ୍ୟ ଆଧାରରେ ସଂପୃକ୍ତ ଜିଲ୍ଲାଗୁଡ଼ିକରୁ ଧାନ କିଣାଯିବ।
ଉଲ୍ଲେଖଯୋଗ୍ୟ, ମଣ୍ଡିରେ ଧାନ କିଣାରେ ହେଉଥିବା ଅବ୍ୟବସ୍ଥାକୁ ନେଇ ଆଜି ଗୃହ ଆରମ୍ଭରୁ ବିରୋଧୀ ସଦସ୍ୟମାନେ ହଟ୍ଟଗୋଳ କରିବାରୁ ଗୃହକୁ ଦୁଇଥର ମୁଲତବୀ ଘୋଷଣା କରାଯାଇଥିଲା।
ଏହାପରେ ବାଚସ୍ପତି ଏହି ପ୍ରସଙ୍ଗର ଆଲୋଚନା ପାଇଁ ସର୍ବଦଳୀୟ ବୈଠକ ଡାକିଥିଲେ।
ଅପରପକ୍ଷରେ ବୈଠକରେ ମଣ୍ଡିରେ ପଡିରହିଥିବା ଧାନ କିଣାକୁ ନେଇ ସମବାୟ ମନ୍ତ୍ରୀ ଓ ପାଞ୍ଚଟି ଜିଲ୍ଲାର ବିଧାୟକମାନଙ୍କ ସହ ଆଲୋଚନା କରିଛନ୍ତି ।
ସୂଚନାଯୋଗ୍ୟ, ଧାନ ସଂଗ୍ରହରେ ଅବ୍ୟବସ୍ଥା ନେଇ ସୋମବାର ଗୃହ ୧୬ ଥର ମୁଲତବୀ ହୋଇଥିଲା।
ଭୁବନେଶ୍ୱର, ଫେବ୍ରୁଆରୀ ୨୫(ଲୋକାଲ ୱାୟାର): ଗଞ୍ଜାମ ଜିଲ୍ଲାରେ ଗଢ଼ି ଉଠିଥିବା ବେଆଇନ ଇଟାଭାଟି ଗୁଡ଼ିକ ଉପରେ ନିର୍ଦ୍ଦିଷ୍ଟ ସମୟ ମଧ୍ୟ କାର୍ଯ୍ୟାନଷ୍ଠାନ ଶେଷ କରିବାକୁ ରାଜ୍ୟ ପ୍ରଦୂଷଣ ନିୟନ୍ତ୍ରଣ ବୋର୍ଡକୁ ଜାତୀୟ ପରିବେଶ ଟ୍ରିବ୍ୟୁନାଲ (ଏନଜିଟଇ) ନିର୍ଦ୍ଦେଶ ଦେଇଛି ।
ଗଞ୍ଜାମ ଜିଲ୍ଲାରେ ୬୪୦ଟି ବେଆଇନ ଇଟାଭାଟି ଗଢ଼ି ଉଠିଥିବା ନେଇ ବିଷ୍ଣୁ ପ୍ରସାଦ ମିଶ୍ରଙ୍କ ପକ୍ଷରୁ ହୋଇଥିବା ଏକ ମାମଲାର ଶୁଣାଣି ଅବସରରେ ଏନଜିଟି ଏହି ନିର୍ଦ୍ଦେଶ ଦେଇଛନ୍ତି ।
ଗତ ଫେବ୍ରୁଆରୀ ୪ ତାରିଖରେ ଏନଜିଟିକୁ ପ୍ରଦୂଷଣ ନିୟନ୍ତ୍ରଣ ବୋର୍ଡ ପକ୍ଷରୁ ସୂଚନା ଦିଆଯାଇଥିଲା କି, ଜିଲ୍ଲାରେ ୬୪୦ଟି ବେଆଇନ ଇଟାଭାଟି ଚିହ୍ନଟ ହୋଇଛି ଏବଂ ସେଗୁଡ଼ିକ ବିରୋଧରେ କାର୍ଯ୍ୟାନୁଷ୍ଠାନ ମଧ୍ୟ ଆରମ୍ଭ ହୋଇଛି ।
ତେବେ କୌଣସି କାର୍ଯ୍ୟାନୁଷ୍ଠାନ ହେଉ ନଥିବା ସୂଚନା ପାଇ ଏନଜିଟି ତୁରନ୍ତ ଏ ନେଇ ରିପୋର୍ଟ ଦାଖଲ ସକାଶେ ବୋର୍ଡକୁ ନିର୍ଦ୍ଦେଶ ଦେଇଛନ୍ତି ।
ପୂର୍ବରୁ ମଧ୍ୟ ଇଟାଭାଟି ବାବଦରେ ଠିକ୍ ତଥ୍ୟ ଦାଖ କରିବାରେ ବୋର୍ଡ ବିଫଳ ହୋଇଥିବାରୁ ଅସନ୍ତୋଷ ପ୍ରକାଶ କରି ଏନଜିଟି ବୋର୍ଡ ଚେୟାରମ୍ୟାନ ଏବଂ ସଦସ୍ୟ ସଚିବଙ୍କୁ ବ୍ୟକ୍ତିଗତ ଭାବେ ହାଜର ହେବାକୁ କହିଥିଲେ ।
ଇଟାଭାଟି ଗୁଡ଼ିକର କୌଣସି ପରିବେଶ ଅନୁୁମତି ନଥିବା ଏବଂ ସେଗୁଡ଼ିକ ନଦୀ ପାଣି ବ୍ୟବହାର କରିବା ସହ ପରିବେଶ ଓ ବାୟୁ ପ୍ରଦୂଷଣ କରୁଥିବା ନେଇ ଏନଜିଟିରେ ମାମଲା ହୋଇଥିଲା ।
ବ୍ରହ୍ମପୁର, ଫେବ୍ରୁଆରି ୨୫ (ଲୋକାଲ ୱାୟାର): ଦକ୍ଷିଣ ଓଡ଼ିଶାରେ ବିଦ୍ୟୁତ ବିତରଣ କମ୍ପାନୀ ସାଉଥ-କୋ ନିଜ ଅଧିନରେ ଥିବା ୬୯୭୫ଟି ସମ୍ବେଦନଶୀଳ ବିଦ୍ୟୁତ୍ ବିତରଣ ସ୍ଥାନ ଚିହ୍ନଟ କରି ଏହାର ମରାମତି ଲାଗି ସରକାରଙ୍କଠାରୁ ପ୍ରାୟ ୧୩୦ କୋଟି ଦାବି କରିଛି।
ବର୍ତ୍ତମାନ ଗଞ୍ଜାମ, ଗଜପତି, କନ୍ଧମାଳ, ବୌଦ୍ଧ, କୋରାପୁଟ, ମାଲକାନଗିରି ଓ ନବରଙ୍ଗପୁର ଭଳି ୮ଟି ଦକ୍ଷିଣ ଜିଲ୍ଳାରେ ସାଉଥ-କୋ ବିଦ୍ୟୁତ ବିତରଣ କରୁଛି ।
ଗତ ୯ ତାରିଖ ଗଞ୍ଜାମ ଜିଲ୍ଲାର ଗୋଳନ୍ଥରା ଅଂଚଳରେ ଏକ ଯାତ୍ରୀବାହୀ ବସ୍ ଇଲେଭେନ୍ କେଭି ବିଦ୍ୟୁତ୍ ତାର ସଂସ୍ପର୍ଶରେ ଆସିବାରୁ ୧୧ ଜଣଙ୍କର ମୃତ୍ୟୁ ହୋଇଥିଲା।
ଏହି ଘଟଣାର ତନାଘନା ପରେ ସାଉଥ-କୋ ନିଜ ଅଧିନରେ ଥିବା ଅଞ୍ଚଳରେ ବିଦ୍ୟୁତ୍ ସେବା ତଥା ସମ୍ବେଦନଶୀଳ ସ୍ଥାନ ଚିହ୍ନଟ କାମ ହାତକୁ ନେଇଥିଲା ।
ନିକଟରେ ଶକ୍ତିମନ୍ତ୍ରୀ ଦିବ୍ୟ ଶଙ୍କର ମିଶ୍ର ବ୍ରହ୍ମପୁର ଗସ୍ତରେ ଯାଇଥିବା ଅବସରରେ ସାଉଥ-କୋର ଅଧିକାରୀମାନେ ଏ ପ୍ରସଙ୍ଗରେ ସବିଶେଷ ବିବରଣୀ ଦେଇଛନ୍ତି।
ଏନେଇ ସହାୟତା ପ୍ରଦାନ କରିବା ଲାଗି ଶକ୍ତିମନ୍ତ୍ରୀ ଆଶ୍ୱାସନା ଦେଇଥିବା ସେ କହିଛନ୍ତି।
ଭୁବନେଶ୍ୱର, ଫେବ୍ରୁଆରୀ ୨୫(ଲୋକାଲ ୱାୟାର): ବଲାଙ୍ଗିର ଜିଲ୍ଲାର ପାଟଣାଗଡ଼ ପାର୍ସଲ ବୋମା ବିସ୍ଫୋରଣ କାହାଣୀକୁ ନେଇ ନିର୍ମାଣ ହୋଇଥିବା ଚଳଚ୍ଚିତ୍ର 'ପାଟଣାଗଡ଼'ର ପ୍ରଦର୍ଶନ ଉପରେ ବମ୍ବେ ହାଇକୋର୍ଟ ରହିତାଦେଶ ଦେଇଥିବା ଜଣେ ବରିଷ୍ଠ ଆଇନଜୀବୀ ସୂଚନା ଦେଇଛନ୍ତି ।
ଚଳଚ୍ଚିତ୍ରଟିରେ ପାର୍ସଲ ବୋମା ବିସ୍ଫୋରଣ ଅଭିଯୁକ୍ତ ପୁଞ୍ଜିଲାଲ ମେହରଙ୍କ ଚରିତ୍ରକୁ ନକରାତ୍ମକ ଢଙ୍କରେ ପ୍ରଦର୍ଶନ କରାଯାଇଥିବାରୁ ଏବଂ ଏବେ ବି ଏହି ମାମଲା କୋର୍ଟଙ୍କ ବିଚାରାଧୀନ ଥିବାରୁ ଚଳଚ୍ଚିତ୍ର ପ୍ରଦର୍ଶନରେ ରୋକ୍ ଲଗାଇବାକୁ ପୁଞ୍ଜିଲାଲଙ୍କ ପତ୍ନୀ ସୌଦାମିନୀ ମେହେର ଗତ ୨୧ ତାରିଖରେ ବମ୍ବେ ହାଇକୋର୍ଟରେ ଆବେଦନ କରିଥିଲେ ।
ଏହାର ଶୁଣାଣି କରି ବମ୍ବେ ହାଇକୋର୍ଟ ଦୁଇସପ୍ତାହ ମଧ୍ୟରେ ନିଜର ପକ୍ଷ ରଖିବାକୁ ନିର୍ଦ୍ଦେଶ ଦେଇଛନ୍ତି ।
ଫିଲ୍ମର ପ୍ରଯୋଜକ ଶ୍ରୀଧର ମାର୍ଥା, ନିର୍ଦ୍ଦେଶକ ରାଜେଶ ଟଚରିଭର, କ୍ରାଇମବ୍ରାଞ୍ଚ ଆଇଜି ଅରୁଣ ବୋଥ୍ରା, ଅଭିନେତା ଅତୁଲ କୁଲକର୍ଣ୍ଣି, ମନୋଜ ମିଶ୍ର, ସୁନୀତା କ୍ରୀଷ୍ଣନଙ୍କୁ ମଧ୍ୟ ପକ୍ଷ ରଖିବାକୁ କୋର୍ଟ ସମୟ ଦେଇଥିବା କହିଛନ୍ତି ଆଇନଜୀବୀ ତୀର୍ଥ କୁମାର ସାହୁ ।
କଟକ,ଫେବୃଆରୀ ୨୫ (ଲୋକାଲ ୱାୟାର): ହାଇକୋର୍ଟର ବରିଷ୍ଠ ଆଇନଜୀବୀ ତଥା ହାଇକୋର୍ଟ ବାର ଆସୋସିଏସନର ପୂର୍ବତନ ସଭାପତି ବିଶ୍ୱମୋହନ ପଟ୍ଟନାୟକଙ୍କ ସୋମବାର ସଂଧ୍ୟାରେ ୭୫ବର୍ଷ ବୟସରେ ପରଲୋକ ହୋଇଥିବା ତାଙ୍କ ପରିବାର ସଦସ୍ୟ କହିଛନ୍ତି ।
ମୃତ୍ୟୁ ଶଯ୍ୟା ନିକଟରେ ସ୍ତ୍ରୀ ସ୍ନେହଲତା ପରିଜା, ପୁତ୍ର ପ୍ରତ୍ୟୁଷ ପଟ୍ଟନାୟକ ଏବଂ ଝିଅ ସୋନି ପଟ୍ଟନାୟକ ଉପସ୍ଥିତ ଥିଲେ ।
ସ୍ୱର୍ଗତଃ ପଟ୍ଟନାୟକଙ୍କ ନିଜ ଘର ନୟାଗଡରେ।
ତେବେ ସେ କଟକ ଝାଞ୍ଜିରମଙ୍ଗଳାରେ ରହୁଥିଲେ ।
ସେ ପଟ୍ଟନାୟକ ୧୯୭୨ ମସିହାରେ ଜଣେ ଆଇନଜୀବୀ ଭାବେ ଲିଙ୍ଗରାଜ ରଥଙ୍କ ନିକଟରେ ପ୍ରାକ୍ଟିସ ଆରମ୍ଭ କରିଥିଲେ ଓ ୨୦୧୦-୧୧ ମସିହାରେ ହାଇକୋର୍ଟ ବାର ଆସୋସିଏସନର ସଭାପତି ଭାବେ ନିର୍ବାଚିତ ହୋଇଥିଲେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
